DA Den Europæiske Unions Tidende CE 88/407

(2004/C 88 E/0413)

SKRIFTLIG FORESPØRGSEL P-2371/03

af Michael Cashman (PSE) til Kommissionen

(16. juli 2003)

Om: Associeringsaftale mellem EU og Egypten

Kan Kommissionen forsikre, at den, når associeringsaftalen mellem EU og Egypten træder i kraft, vil være årvågen over for Egyptens opfyldelse af artikel 2 om respekten for menneskerettighederne? Hvorledes vil Kommissionen vurdere Egyptens opfyldelse af denne artikel, og hvilke foranstaltninger vil den træffe for at sikre, at Egypten fuldt ud opfylder sine forpligtelser?

Er der nogen mulighed for, at Egypten »på et tidligt stadium« kan få stillet nogle fordele, som er opstået gennem aftalen, til rådighed, og kan Kommissionen i givet fald præcisere, hvilke fordele dette kunne være og hvornår? Er Kommissionen derudover enig i, at Egypten, hvis der skulle opstå mulighed for sådanne fordele, også vil være forpligtet til at træffe foranstaltninger i henhold til andre af aftalens aspekter, særligt artikel 2?

Svar afgivet på Kommissionens vegne af Christopher Patten

(4. august 2003)

Overholdelse af menneskerettighederne er et vigtigt spørgsmål for Kommissionen, som uafhængigt af associeringsaftalens ikrafttræden har fulgt situationen i Egypten nøje. Det ærede medlem vil være bekendt med EU's mange bestræbelser med hensyn til menneskerettigheder og demokratisering i Egypten. Menneskerettighedsspørgsmål er senest blevet drøftet på ministermødet EU-Egypten den 16.-17. juni 2003.

Når associeringsaftalen træder i kraft, skal der ifølge artikel 3 indledes en officiel politisk dialog om bl.a. menneskerettigheder og demokratisering i Associeringsrådet og Associeringsudvalget. Den vil give et solidt grundlag for udvikling af en mere indgående dialog og et nærmere samarbejde med Egypten vedrørende menneskerettigheder og demokratisering.

Kommissionen har desuden til hensigt at udbygge dialogen og samarbejdet ved implementering af et initiativ, den for nylig har taget. Den 22. maj 2003 udsendte Kommissionen en meddelelse om »styrkelse af EU's aktioner for menneskerettigheder og demokratisering med partnere i Middelhavsområdet« inden for rammerne af både dialog og samarbejde under Euro-Med-associeringsaftalerne. Meddelelsen drøftes i øjeblikket i Rådet og Parlamentet.

Med hensyn til »muligheden for, at Egypten«på et tidligt stadium»kan få stillet nogle fordele, som er opstået gennem aftalen, til rådighed«, vil det for det første afhænge af, hvornår associeringsaftalen træder i kraft, idet den jo skal ratificeres i hver medlemsstat. En foreløbig anvendelse af associeringsaftalen kunne dække handel og handelsrelaterede bestemmelser og ville kræve, at associeringsaftalens to parter når til enighed om en sådan fremgangsmåde. Der er allerede eksempler på midlertidig anvendelse af associeringsaftaler (f.eks. aftalen med Libanon). Fordelene ville i så fald være dem, der er fastsat i associeringsaftalen undertegnet den 25. juni 2001. Det ville især dreje sig om afvikling af tolden for industrivarer indført til Egypten og om ordningerne vedrørende landbrugs- og fiskevarer og forarbejdede landbrugsvarer. Industrivarer med oprindelse i Egypten har allerede fri adgang til Fællesskabet i henhold til den samarbejdsaftale, der blev undertegnet i 1977.

Til implementering af aftalens mål og særlig inden for rammerne af den nye naboskabspolitik vil Kommissionen sikre, at der gøres fremskridt inden for alle dele af aftalen, herunder artikel 3.